Skistyrelederen: Dame på intervjulisten om å bli den nye langrennssjefen
Åge Skinstad har sin siste arbeidsdag som langrennssjef 3. juli. Han starter i ny jobb som direktør for NHO Innlandet i august. Leder i langrennskomiteen, Torbjørn Skogstad, forteller at det er åtte-ni personer som skal inn til intervju til jobben. Adecco er i gang med intervjuene for langrennskomiteen. – Adecco tar første runde, så kobler vi i skistyret oss på i finaleheatet. Det er mest tenkelig tre personer, sier Skogstad. Målet er at Skinstads etterfølger skal være ansatt i det juli starter, slik at vedkommende kan starte i jobben cirka 1. oktober.I april meldte NRK at smøresjef Knut Nystad er favoritt til å overta etter Skinstad. – Jeg tror jeg kan være rette mann, men jeg er veldig fornøyd med den stillingen jeg har, men synes det er spennende at de som er i Norges Skiforbund kanskje ser at jeg kan brukes til noe annet, sa Nystad til NRK da. . Skogstad bekrefter at det er minst en dame kalt inn til intervju. – Ja, jeg kan bekrefte at det er dame på intervjulisten, sier Skogstad til VG.Guri Hetland har vært sjef for langrennsløperne i Sveits, og er nevnt som en mulig arvtager etter Skinstad. Hetland er også manageren til Marit Bjørgen og hun er gift med Tor Arne Hetland som ble ansatt som herretrener under landslagstrener Trond Nystad foran denne sesongen. Trond Nystad, som er tvillingbroren til Knut, er også nevnt som en kandidat til å overta som langrennssjef. I tillegg er Dario Colognas tidligere trener, Fredrik Aukland, nevnt som en potensiell kandidat. – Vi ønsker damer hjertelig velkommen. Vi ønsker oss gjerne damer. Det var flere damer på søkerlisten. Men det er ikke til å stikke under en stol at dette er en jobb som krever mye reising. I perioder vil man være lite hjemme. I en del tilfeller er det sånn at damer og menn prioriterer ulikt på det, sier Skogstad. – Er det noen høyprofilerte navn utenfor idretten som har søkt? – Det vil jeg ikke kommentere, svarer Skogstad.Dette er noen av arbeidsoppgavene til langrennssjefen i stillingsannonsen: * Sikre langrennssportens posisjon i Norge, både i bredde og topp * Videreutvikle sporten som produkt inn mot sponsorer og samarbeidspartnere * Bidra til, og ta tydelig posisjon i debatten om sportens utvikling internasjonalt i samspill med valgte idrettspolitikere * Jobbe for god dialog med individer, klubber, kretser, og styringsorganer i Skiforbundet og NIFDette er noen av kvalifikasjonene langrennskomiteen ser etter: * Solid lederbakgrunn fra kunnskapsdrevet virksomhet og markedsnære stillinger * Erfaring fra nøkkelposisjon hvor intern og ekstern kommunikasjon er en sentral del * Erfaring fra, og dyp forståelse for struktur og dynamikk i norsk og internasjonal idrett * Kompetanse på sponsorater og partnerskap * En relasjonsbygger som skaper trygghet, og som motiveres av å utvikle mennesker og marked – Det vil overraske meg om vi finner noen som oppfyller alle kriteriene, men sammen med andre dyktige ansatte, så blir dette bra, sier Skogstad.
Åtte-ni personer er kalt inn til intervju, når Skiforbundet i løpet av de neste tre ukene skal ansatte ny langrennssjef.